khistorydata/jeongjo-sjw-relations huggingface dataset:
정조 9년
持平申耆啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。具格式。還囚南間。設鞫嚴問。期於得情。請尹得孚。嚴鞫得情。新除授司諫院司諫李身晦。時在全羅道全州地。正言李尙載。時在洪忠道忠州地。請竝斯速乘馹上來事。下諭。答曰。不允。下諭事。依啓。
정조 9년
大司諫朴師崙疏曰。伏以。三陽回泰。聖化鼎新。貳極膺休。尺衣漸長。新年祈祝。曷有其已。仍伏念。臣智識譾劣而辜負國恩。年紀衰頹而曚昧吏事。向叨東邑。適値歲歉。政失懷保。罰止編配。惶蹙震越。措躬無地。豈意旁流之霈澤。至推均視之普惠。特垂寬典。卽賜宥還。聖渥之浩汗而河海也。枯荄之沾潤而雨露也。闔門感祝。圖報無階。迺者薇垣除旨。忽下於杜門訟愆之中。召牌儼臨。臣於逖違天陛之餘。宜卽竭蹶趨承。以伸叩謝之忱。而第臣追思宿愆。尙覺靦面。噫。彼嶺峽流戶。素無恒産。隨時聚散。雖其習俗。而若使字牧之官。克盡撫綏之策。則亦豈無安集之道。而臣之待罪本邑。不幸歲飢。救民之政。不容少緩。故躬見道臣。力請設賑。至于夜分。而道臣終不聽從。其時在座守令。皆所參見。臣何敢誣也。又於歲末。遣其親裨於尤甚諸邑。力挽其設賑。臣旣不得道臣之許施。亦難坐視窮民之流散。卽自歲前。已設私賑。而亦以私賑之意。報于營門。四朔賙救。一心殫竭。思效芻牧之責。而畢竟逃流之許多。莫非臣無才無能不善接濟之致也。臣於伊時。得聞道臣。以三次關飭於尤甚諸邑。使之設賑。而諸邑皆不願賑。故不得設賑之意狀聞云。一次關飭。亦不得見。三次云云。實是意外。至於流民數爻。臣一一査出。所報旣近四百。則此亦不職之大罪。御史以此勘臣。亦已足矣。而嚴棍面任。勒定戶數。乃以八百登聞者。臣實莫曉其所以也。然而到今事往之後。臣何必逐條呶呶。重犯無辨之戒哉。顧臣僇辱之蹤。旣無抗顔之望。況今所叨之職。又是蔑效之地。臣若憑恃寵靈。諉以宿趼。揚揚冒出。彯纓周行。則臣雖無恥。人將謂何。以此情勢。召牌之下。承膺無路。玆敢冒入文字。仰暴衷懇。伏乞聖慈。俯垂矜諒。亟削臣職。俾安私分焉。臣雖不敢以言官自居。而懲討大義。有不容泯默。玆敢略陳焉。嗚呼。義理日晦。惡逆層生。凶徒寔繁於丙丁。亂孽復熾於庚辛。雖以我殿下好生之德。每思鎭安之方。而千變百怪。式月斯生。愈往愈憯者。豈無其所以然耶。噫嘻。鄭妻之千妖萬惡。根柢於麟謙。龜柱之三罪四案。窩窟於量𨩌。凶肚相連。陰謀甚祕。言之髮豎。思之膽掉。尙令此賊。戴首於覆載之間。已不可謂國有法。而況且或置之近畿。或移於善地。王章莫伸。輿憤愈激。至於國榮之沮遏大計。德相之肆發凶言。直是丙丁諸賊。一串貫來。而生前之顯戮未施。死後之孥籍尙稽。人心轉益陷溺。亂賊無所懲畏。乃有此通天地亘古今所未聞所未有之夏賊。出矣。噫嘻。痛矣。從古亂逆。何限。而豈有如此賊之窮凶極惡者乎。适璉之劇逆。猶未足以比此賊。鏡雲之凶言。亦未足以喩此賊。則凡今日環東土血氣之類。孰不欲手磔其體。口臠其肉。支屬之殄滅。黨與之鋤治。小可以洩神人之憤。而廷論交發。天聽尙靳。斗恒之減二等。子女之待年滿。大是失刑。古今天下。寧有是耶。此外諸啓之關係逆獄者。竝不允從。此又刑政之失之太寬者也。君綱職此而日墜。凶賊由是而益肆。亂孽有潛長之慮。鬼蜮闖復售之形。種下生種。節上生節。至有尹得孚李魯春事而極矣。而或偃處城闉。食息自在。或移置馬房。便同輕囚。廷臣執法之論。尙未格聽。臣竊慨然。繼之以訝惑。凡此亂萌之層出。專由於禍源之未塞。亂本之未拔也。一向靳持。忨愒度日。則涓涓滔滔。將不知何樣禍機。伏在何處。臣不勝凜然而寒心。伏願殿下。廓揮乾斷。克從諸啓。永除禍亂之根。小洩臣民之憤焉。答曰。省疏具悉。所陳。悉諭諸批矣。爾其勿辭察職。
정조 9년
乙巳正月十三日辰時。上御重熙堂。左副承旨入侍時。左副承旨徐龍輔。記事官朴能源李崑秀尹行任。以次進伏訖。上曰。提調入侍。徐有隣進伏。上曰。兼春秋入侍。金鳳顯進伏。上曰。丙申七月以後政院日記。竝持入。備邊司丙申謄錄冊。及內閣所置御題冊子臨軒功令。注書出去持入。可也。賤臣承命出。竝爲捧入。上命退。諸臣以次退出。
정조 9년
乙巳正月十三日申時。上御重熙堂。左副承旨右副承旨入侍時。左副承旨徐龍輔。右副承旨李兢淵。記事官朴能源。記注官金鳳顯。記事官李崑秀。以次進伏訖。上謂龍輔曰。承旨今日所抄寫。幾何。龍輔曰。臣今日所抄。不過十餘丈矣。上曰。予見諸臣所抄寫。頗多誤字。須細考。可也。又謂兢淵曰。考準之役。難於書寫。承旨須善爲考準也。仍命兢淵先退。命龍輔書傳敎曰。爲國乎莫善於崇儒。儒者有國楨幹。非儒曷與。予一人寤寐側席。惟儒者是求。念予敦召爾等。非止一再。第誠淺禮薄。未能亟回高躅。於予心。固有所恧。在爾等幼學壯行之義。亦豈不有歉也哉。顧予治不從欲。世道如水益下。風敎之漸夷也。將須爾等而扶之。俗習之漸渝也。將須爾等而整之。朝士大夫之無所矜式也。將須爾等而標準之。予所期望之者。豈亶使然。裨益我寡躬。輔導我元良。尤屬第一急務。矧今三陽泰回。天時方新。體元茂對之政。在乎一初之會也。爾等旣膺旌招。又居宮銜。曷可不幡然惠我。庸副予如渴之意也。且爾等。以世祿之臣。讀書林下。夙抱經濟。若謂予一人。未可相助爲理則已。不然則是豈爾等退處之日乎。爾等勿以予言爲備例。卽起登途。以副予側席延佇之望事下諭于諸山林。仍命退。諸臣以次退出。
정조 9년
行都承旨洪秀輔坐。左承旨安聖彬坐。右承旨李義行坐。左副承旨徐龍輔坐。右副承旨李兢淵坐直。同副承旨呂善亨坐直。注書朴能源仕一員未差。假注書李德鉉仕直。事變假注書洪義浩仕。
정조 9년
呂善亨啓曰。漢城府判尹鄭昌聖。吏曹參判李敬養。除拜後。過三日不爲出肅。依定式。推考警責。仍卽牌招察任。何如。傳曰。允。
정조 9년
李兢淵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
安聖彬啓曰。合辭方張之時。兩司無詣臺之員。事甚未安。除在外未肅拜。呈告人員。竝卽牌招。何如。傳曰。允。
정조 9년
李兢淵啓曰。禁衛營將官來言。今日本營軍兵。日次私習云矣。敢啓。傳曰。允。
정조 9년
傳于洪秀輔曰。禮房承旨馳詣宗廟景慕宮。奉審摘奸以來。
정조 9년
呂善亨。以弘文館言啓曰。本館下番。姑降入直。事甚未安。今日政。新除授玉堂。待下批。仍卽牌招入直。何如。傳曰。允。
정조 9년
呂善亨。以吏曹言啓曰。玉堂多窠。今當差出。而曾經之人。多在解由未出中。無以推移備擬。合有變通之道。何以爲之。敢稟。傳曰。勿拘。
정조 9년
有政。吏批。判書李命植。參判李敬養。參議趙鼎鎭進。右副承旨李兢淵進。以申耆爲副修撰。鄭一祥爲知經筵。徐有慶爲內資提調。安鼎大爲宗簿正。金思䄷爲戶曹正郞。
정조 9년
兵批。判書李在簡。參判李得臣病。參議權入直進。參知金履正病。同副承旨呂善亨進。司直宋載經趙興鎭李祖承單付。僉知單韓炯。
정조 9년
李宗烈改差。代以洪義浩爲假注書。
정조 9년
以大司諫朴師崘。掌令柳河源牌不進罷職傳旨。傳于呂善亨曰。只推。
정조 9년
以平安監司民家失火事狀啓。傳于呂善亨曰。元恤典外。依頃年例。各別題給事。分付。
정조 9년
李兢淵。以訓鍊都監言啓曰。本局哨官金鍾赫。身病甚重。勢難察任。改差。何如。傳曰。允。
정조 9년
安聖彬。以義禁府言啓曰。時囚罪人權應範。杖八十收贖。奪告身三等照律公事判付內。旣非故犯。且是遠人。以公罪勘放事。命下矣。權應範。以公罪。杖八十收贖。放送之意。敢啓。傳曰。知道。
정조 9년
安聖彬。以義禁府言啓曰。慶尙前監司李秉模狀啓據。刑曹粘目內。慶州營將韓聖養。移本府拿問嚴處事。允下矣。韓聖養時在任所云。依例發遣府書吏。交代後拿來。何如。傳曰。允。
정조 9년
掌令鄭濡。持平申耆。獻納李思祚。校理洪文泳。副校理成種仁啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
掌令鄭濡。持平申耆。獻納李思祚啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加鞫問。請亟寢夏賊子女待年用法。及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
掌令鄭濡啓曰。請大靜縣爲奴罪之金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請尹得孚嚴鞫得情。答曰。不允。
정조 9년
獻納李思祚啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春絶島定配之命。仍令王府。具格式。還囚南間。設鞫嚴問。期於得情。請尹得孚。亟令王府。嚴鞫得情。答曰。不允。
정조 9년
乙巳正月十四日辰時。上御重熙堂。左副承旨入侍時。左副承旨徐龍輔。記事官朴能源。記注官金健修。記事官李崑秀。以次進伏訖。上曰。右副承旨入侍。出榻敎李兢淵進伏。上曰。禮房承旨馳詣宗廟景慕宮。奉審以來事。注書出去。分付。可也。賤臣承命出傳。還爲進伏。上曰。抄啓文臣。如已待令。入侍。可也。賤臣承命出。與金啓洛成種仁李翼晉沈晉賢洪義浩偕入進伏。上曰。予方修整日省錄。爾等分掌抄寫之役。可也。啓洛等。承命而出。上命書榻敎曰。政官牌招開政。仍命退。諸臣以次退出。
정조 9년
行都承旨洪秀輔坐。左承旨安聖彬坐。右承旨李祖承坐直。左副承旨李義行坐。右副承旨徐龍輔坐直。同副承旨呂善亨坐。注書朴能源仕一員未差。假注書李德鉉仕直。事變假注書洪義浩仕。
정조 9년
安聖彬啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 9년
傳于呂善亨曰。右副承旨許遞。前望單子入之。
정조 9년
承旨前望單子入之。李祖承落點。
정조 9년
傳于安聖彬曰。新除授承旨。牌招察任。
정조 9년
以右承旨李祖承牌不進罷職傳旨。傳于洪秀輔曰。勿施。更爲牌招。
정조 9년
傳于李義行曰。同副承旨入侍。
정조 9년
注書朴能源病。代以朴蓍壽爲假注書。
정조 9년
安聖彬。以禁衛營言啓曰。謹依聖敎。都政時。沁都求仕出身之未收用者。行關本府。使之知委起送矣。該府成冊。只以三人修報。故柳葉箭五巡試取後。從矢數次第。哨官有闕。代備三望。移文兵曹之意。敢啓。傳曰。知道。
정조 9년
乙巳正月十五日午時。上御誠正閣。同副承旨入侍時。同副承旨呂善亨。記事官朴能源。記注官金健修金鳳顯。以次進伏訖。上曰。新除授承旨入來乎。善亨曰牌不進矣。上曰。承旨出去。只推。更以前牌催促。可也。善亨承命出。上曰。注書出去。與諸閣臣及前全羅監司入侍。可也。賤臣承命出。與檢校直提學徐有防。二直提學朴祐源。直閣鄭東浚。待敎李崑秀。檢校待敎尹行任。前全羅監司李在學偕入進伏。上曰。右承旨右副承旨入侍。李祖承徐龍輔進伏。上曰。近日日氣和燠。似不更寒矣。祖承曰。今日甚和燠。且有雨意。解土似不遠矣。上命退。諸臣以次退出。
정조 9년
行都承旨洪秀輔坐。左承旨安聖彬坐直。右承旨李文源坐。左副承旨李義行坐。右副承旨徐龍輔坐。同副承旨呂善亨坐直。注書朴能源病一員未差。假注書李德鉉仕朴蓍壽仕直。事變假注書洪義浩仕。
정조 9년
李祖承。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
李祖承。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
傳于李義行曰。右副承旨入侍。
정조 9년
李祖承。以備邊司言啓曰。會寧開市。旣已完畢。令槐院。撰出回咨。別定禁軍。騎撥下送于灣府。使之傳給鳳城將處。以爲轉送盛京之地。何如。傳曰。允。
정조 9년
戶曹判書鄭一祥疏曰。伏以。歲律載新。天休滋至。社壇祈年。廟宮展禮。玉體彌康。群情胥忭。仍伏念。臣半世蔭塗。晩始通籍。偏蒙洪造。驟躡榮顯。而性旣疎闇。識又淺短。隨分冥行。觸事憒憒。早晩僨誤。固已自料。果以前任金吾事。臺參堂啓。相繼論斥。臣滿心悚恧。罔知攸措。噫嘻。李魯春之負犯。何如。關係。何如。而嚴囚已至數旬。鞫問尙稽。情節未覈。忝居按讞之地。信切憤惋之心。而伊日移囚之命。旣下於輦路。仍有嚴加防守之敎。且鞫囚之未及究覈者。爲慮徑斃。移置救療。不無一二近例。故倉卒之際。未能回旋深思。不免率爾擧行矣。公議迭發。遣辭至峻。臣之昏謬溺職之罪。於是益著。骨懍心寒。歷日靡定。揍以邦憲。合被重律。遞職與否。非所可論。蹙伏俟勘。迄無處分。一向泯息。彌增罪戾。今始略入文字。仰暴危懇。伏乞天地父母。特垂務諒。亟命鐫削臣職。仍令重勘臣罪。以昭法紀。以靖私義。不勝萬幸。答曰。省疏具悉。卿其勿辭行公。
정조 9년
行副司直洪良浩疏曰。伏以。三陽載回。百祿滋至。壇壝親享。宸誠旣篤於祈年。廟宮祗謁。聖孝克展於履端。臣民頌忭。大小惟均。臣於向日待罪金吾。伏聞南間罪人李魯春。移囚馬房。嚴加防守之敎。成命旣下於輦路。慮事未周於倉卒。不能登時爭執。終致有乖聽聞。果然論斥之言。相繼峻發。臺章旣擬以重勘。堂啓又請以譴罷。臣誠震悚恧蹙。不知攸措。噫。彼魯春之罪。至凶極憯。嚴覈情節。耡拔根柢。有不容少緩。臣亦嘗隨諸臣後。齊聲仰請。而諭音尙遲。群情益鬱。顧忝按囚之地。未效據法之爭。今此司直之論。實出嚴討之意。則溺職之罪。合被重誅。雖荷聖度之寬貸。冞切私心之兢慄。何可以職名之已解。晏然自恕乎。縮伏數日。恭俟大何。敢陳引訟之章。仰瀆崇高之聽。伏乞聖明。亟降威罰。以伸公議。以勵群工。不勝萬幸。答曰。省疏具悉。卿其勿辭行公。
정조 9년
兵曹參判李得臣疏曰。伏以。臣之待罪金吾也。伏聞南間罪人李魯春移囚馬房嚴加防守之命。事在倉卒。而知慮未周於爭執。心非緩忽。而職責自著於僨誤。反省增恧。歷日靡罪。果然司直之論。次第而至矣。噫。彼魯春之疏語意陰憯。根柢自有所歸。蹤跡閃忽。脈絡與之相關。其所究覈。不容少緩。臣頃旣隨諸臣而有齊籲之擧。今又忝獄官而昧據法之爭。溺職之罪。臣方自訟。論斥之來。烏可得辭。雖聖度包容。威罰不加。第人言峻發。惶愧尤增。不可以職名之已解。晏然自恕。敢陳自引之章。仰瀆崇嚴之聽。伏乞聖慈。俯賜鑑諒。亟命有司。嚴治臣罪。以爲不職者之戒焉。答曰。省疏具悉。卿其勿辭行公。
정조 9년
工曹參判鄭宇淳疏曰。伏以。三陽回泰。百祿川至。禮成祈年。誠展廟宮。臣民忭祝。曷有其極。仍伏念。臣向於待罪金吾之日。未效執藝之義。自著溺職之罪。致死負犯至重之囚。遽有馬房移置之命。而倉卒之際。未及覆難。臣固自訟。人謂斯何。果然司直之地。公議迭發。斥之以乖當。勘之以譴罷。雖荷聖度之曲貸。郵罰不加。在臣惶惡之私心。歷日靡措。何可以兼銜之已遞。聖批之靳允。晏然自掩。蹲冒官次。以益其無忌憚之罪乎。玆陳悚蹙之情。仰瀆崇嚴之聽。伏乞聖明。亟賜重勘。以爲人臣不職者之戒焉。答曰。省疏具悉。卿其勿辭行公。
정조 9년
乙巳正月十六日辰時。上御春塘臺。內試射入待時。右副承旨徐龍輔。假注書朴蓍壽。記事官李崑秀尹行任。以次侍立。上命宣傳官李儒敬。分付龍虎營將校曰。今番慶科出身。將赴宣薦取才。而兵判今日設場云。其規矩甚峻。入者絶罕。遐外武士之空往空來。實爲矜悶。亦非朝家所以廣慶飾喜之意。今欲親臨試取。兵判及禁軍別將。率應試武士。卽爲來待。而服色則以戎服爲之事。分付。少頃。兵曹判書李在簡。禁軍別將李得濟。率武士來待。上命入龍虎營前排。使兵曹判書禁軍別將率入。設五色小布。一中者皆許入格。不中者考講。粗以上爲入格。九十七人皆得參。上召問其姓名。敎曰。爾等中。誰有舊榜或閑良。昨年慶科人居多。爾等若或未入格。則不知幾年付職。朝家以此軫念。特命召爾等。親臨試取。無一人不參。蓋示朝家志慶之意。爾等其知之。諸武士一時拜跪。歡聲如雷。上命左承旨入侍。賤臣承命出。與安聖彬偕入進伏。上命書傳敎曰。今番冊封慶武擧科榜。拔例廣取。數至數千。臈月宣薦。亦令拔例廣取。數爲百餘。蓋欲使渠輩。亦識廣慶之意。向見取才入格。僅爲二十餘人。未參之數。如是夥然。且聞遠外武士。亦多未及赴試云。又令不拘常規。更許試取矣。聞於今日設場。或有遺珠數多。令兵判率領來待。持試講射講之粗栍。射之一中人竝餘取才。從分數次第口傳。俾知此擧。亦出廣慶之意。邦慶無前雖無可據之例。猶且爲之。因此思之。新榜赴場之額數。遇慶科則朝家特許除防。此足爲旁照之一端。以甲辰冊封慶榜應薦者。勿論宣薦部薦守薦。取才規矩。一依今日帳殿試取例。小布一中。講粗以上。二技中取一技事。分付三廳。亦令兵曹。依此知悉。命兵判。禁軍別將進前。在簡得濟進前。上曰。卿等亦以此傳敎。此後應薦者。一依今日例事。分付三營及兵曹。以爲遵行。可也。命兵判。禁軍別將先退。武藝廳春等試射畢。命書傳敎曰。今乙巳春等武藝廳試射。武藝別監兼司僕金瑞應。柳葉箭一巡三中五分。更試三分。趙元輪宋應昌。鐵箭三矢入格。竝直赴殿試。武藝出身嘉善浪世龍。柳葉箭一巡四中加資。上命前全羅監司李在學。仍任前職。使之不多日內辭朝。出榻敎命退。承史以次退出。
정조 9년
行都承旨洪秀輔坐。行左承旨李文源坐直。右承旨安聖彬坐。左副承旨李祖承坐直。右副承旨李義行坐。同副承旨呂善亨坐。注書朴能源病一員未差。假注書李德鉉仕朴蓍壽仕直。事變假注書洪義浩仕。
정조 9년
李文源啓曰。御筆奉詣。何等至重。而戶曹判書鄭一祥。謂有情勢。屢度催促。終不入來。事體所在。誠極未安。推考警責。仍卽牌招。何如。傳曰。允。
정조 9년
安聖彬。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後中日爲之。
정조 9년
洪秀輔啓曰。以來二十一日。輪對。取稟。傳曰。爲之。
정조 9년
李文源啓曰。戶曹判書鄭一祥牌不進推考傳旨。今方捧入。而御筆奉詣。事體至重。如是違召。未卽擧行。事甚未安。更卽牌招。何如。傳曰。寧有如許事體。更卽牌招。牌去來。勿爲呼望。
정조 9년
安聖彬。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
安聖彬。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
傳于洪秀輔曰。禮房承旨入侍。
정조 9년
傳于安聖彬曰。右承旨入侍。
정조 9년
傳于李祖承曰。左承旨入侍。
정조 9년
承旨前望單子入之。李文源落點。
정조 9년
安聖彬。以備邊司言啓曰。因傳敎。婚葬過時之類三十邑。皆以無乎報來。僅以一二人塞責者。只是六邑。其全不顧助。而不報營委折。京畿監司金思穆處。發關査問矣。卽見所報。則以爲。廣州驪州砥平楊根永平加平長湍積城漣川朔寧陽川金浦通津衿川安山仁川果川陽智竹山水原陽城安城永宗等邑鎭。則未婚葬之類。依新頒定式。時加採訪。而昨年穡事。幸得少稔。親戚鄰里。互相顧助。婚娶無愆。葬埋以時。別無自官顧助者。故初無修報之事云。楊州高陽城州喬桐富平龍仁南陽振威等邑。則雖有斗粟兩錢助給之事。而以此小小助給之物。至於轉達。恐涉煩屑。果未修報云矣。廣州等二十三邑鎭之不體朝令之申嚴。諉以年事之稍登。無一人顧助者。有違守宰奉行之道。至若楊州等八邑。勿論多寡。旣有顧助之物。而初不據實枚報。今乃以煩屑爲辭者。殊欠誠實底意。各該守令。不可無罪。而許多人之一時論勘。恐有貽弊之慮。不飭之道臣。爲先從重推考。有助無報之邑。更爲修整啓本上送之意。分付。何如。傳曰。允
정조 9년
李祖承。以備邊司言啓曰。兩湖作隊船頒行節目。講確撰出。別單書入之意。敢啓。傳曰。知道。
정조 9년
乙巳正月十七日辰時。上御誠正閣。禮房承旨入侍時。行都承旨洪秀輔。假注書李德鉉。記注官金健修金鳳顯。以次進伏訖。上命書傳敎曰。雖出官師之警。終非防禁之事。前判尹金履素敍用。又命書傳敎曰。右副承旨許遞。前望單子入之。上曰。新除授承旨。牌招察任。出榻敎以十八日專經武臣殿講。取稟。命書傳敎曰。近來武弁。全不習射。觀於宣傳官等射會單子。益可知之。今番則以試射代行無分人。當別樣重勘。先令知悉。日字。春和後待下敎擧行。上曰。左副承旨入侍。賤臣承命出。與李義行偕入進伏。義行曰。臣於倭館事。有所欲陳者。今因言端。敢此仰達矣。倭館行廊。乃是送使輩入接之處。而自經年前燒燼之後。未及改建。不但倭使之容接難便。其在交隣體面。亦甚苟艱。旣是不可不造給者。則亦不可許久稽滯。下詢廟堂。及時商量。俾卽造給。似合事宜矣。上曰。出擧條。令廟堂稟處。可也。仍命退。承史以次退出。
정조 9년
乙巳正月十七日酉時。上御誠正閣。左承旨入侍時。行左承旨李文源。假注書朴蓍壽。記注官金鳳顯。記事官李崑秀。以次進伏訖。上命玉堂上番及事變假注書入侍。賤臣承命出。與成種仁洪義浩偕入進伏。上曰。日省錄修整。今至何境耶。義浩曰。幾至數月日記。而姑未正書矣。上曰。玉堂上番之所修。其果畢役耶。種仁曰。姑未畢矣。上命諸臣分讀已修者詳準。若有誤書處。付表。可也。上命丙申七月八月日記及登瀛錄入來。賤臣承命出持入。考準訖。命退。諸臣以次退出。
정조 9년
行都承旨洪秀輔坐。行左承旨李文源坐直。右承旨安聖彬坐。左副承旨李祖承坐。右副承旨李義行坐。同副承旨呂善亨坐直。注書朴能源病一員未差。假注書李德鉉仕朴耆壽仕直。事變假注書洪義浩仕。
정조 9년
洪秀輔。以禮曹言啓曰。皇壇壇上祭器等物。每年孟春。戶禮曹堂上。奉審事。定式矣。今正月二十八日。臣曹與戶曹堂上。奉審後稟處。何如。傳曰。允。
정조 9년
傳于安聖彬曰。左副承旨入侍
정조 9년
傳于呂善亨曰。未肅拜判尹許遞。前望單子入之。待下批。牌招察任。
정조 9년
漢城判尹前望單子入之。趙㻐落點
정조 9년
以京畿監司迎曙察訪姜鳳瑞。投印徑還。爲先罷黜。其罪狀。令攸司稟處事狀啓。傳于安聖彬曰。投印旣關紀綱。面斥又甚乖悖。爲先拿問嚴處。以爲照法重勘之地。
정조 9년
有政。吏批。判書李命植進。參判李敬養受由。參議趙鼎鎭牌不進。同副承旨呂善亨進。以愼師稷爲持平。以李敬一爲副校理。鄭致淳爲副修撰。鄭大容爲刑曹佐郞。朴昌朝爲迎曙察訪。全羅監司李在學仍任事。承傳。養賢直長單曺亨壽。奉事單李益瑞。
정조 9년
兵批。判書李在簡病。參判李得臣病。參議權。參知金履正入直進。左副承旨李祖承進。副司直金履素尹承烈朴天衡李兢淵。副司果洪樂恒。
정조 9년
傳于呂善亨曰。再明日次對。明日來會
정조 9년
傳于呂善亨曰。召對爲之。
정조 9년
呂善亨啓曰。來二十一日景慕宮酌獻禮親祭祭文。當爲製進。大提學吳載純。待開門牌招。何如。傳曰。當親撰以下。
정조 9년
傳于呂善亨曰。刑曹郞廳。使之來待。
정조 9년
傳于呂善亨曰。左承旨與來待刑曹郞廳入侍。
정조 9년
呂善亨啓曰。明日次對。兩司當爲進參。除在外傳旨未下外。未肅拜人員。待開門牌招。何如。傳曰。允。
정조 9년
呂善亨。以漢城府言啓曰。過期未婚未葬之類。依例分付各部。搜訪報來。故別單書入之意。敢啓。傳曰。知道。京司爲諸道之所表準。而婚葬愆期人抄報之數。若是零星。是豈前後申飭之本意。卿等推考。此文書還給。使之更招各部官員。待更招文書修整後。竝令該府。拿問處之。如是下敎之後。各部虛張數爻。惟以塞責爲主。致令無告惸獨。如前漏落。婚不以時。葬或愆期。當隨現。該部官。另當嚴絶。以此嚴飭。差待數日。精抄與否。令廟當發遣郞廳。使之出沒閭里。摘奸以來。待回報草記。備郞勤慢。分遣史官接廉。亦令知悉。可也。
정조 9년
安聖彬。以義禁府言啓曰。京畿監司金思穆狀啓判付內。迎曙察訪姜鳳瑞投印。旣關紀綱。面斥又甚乖悖。爲先拿問嚴處。以爲照法重勘之地事。命下矣。姜鳳瑞。今方待命。卽爲拿囚之意。敢啓。傳曰。知道。
정조 9년
呂善亨。以義禁府言啓曰。時囚罪人崔原情公事判付內。依同罪他囚例。今日草記勘放事。命下矣。同罪諸人。皆因原情判付。附過放送。崔依他囚例。附過放送之意。敢啓。傳曰。知道。
정조 9년
呂善亨。以義禁府言啓曰。時囚罪人姜鳳瑞原情公事判付內。此囚保放。待査啓來到。還囚奉供事。命下矣。姜鳳瑞。査啓來到間保放之意。敢啓。傳曰。知道。
정조 9년
李祖承。以兵曹言啓曰。五衛將元宇鎭。身病猝重。勢難供職。呈狀乞遞。宿衛輪番之任。不可久曠。今姑改差。何如。傳曰。允。
정조 9년
刑曹啓目。粘向前江界府使洪和輔。係是朝官。移義禁府處之。何如。判付啓。草轎與獨轎雙轎有異。旦非連日乘轎。此時守令遞易可悶。爲先緘辭從重推考爲良如敎。
정조 9년
義禁府啓目。鍾城前府使崔原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依同罪他囚例。今日內草記勘放如敎。
정조 9년
義禁府啓目。迎曙察訪姜鳳瑞原情云云。初啓內辭緣。泛稱遲晩。刑推得情。何如。判付啓。果如囚供所對。柳誼事極爲乖悖。稔知誼也素有經情之事。而此事爲最甚焉。郵官雖曰秩卑。卽亦朝家命吏。寧以已往之微憾。作此無前之該擧。況旀站舍之圍置。外門之牢鎖。似已央雪宿忿。而此猶以爲不愜。擺議遮路。送校對叱又處等太妄率。誠有是也。不可無重勘。事當拿問査處。而係是受符之任。例不得仍佩置對。先令該道。卽爲嚴査。狀聞後拿處。此囚保放。待査啓來到。還囚捧供爲良如敎。
정조 9년
吏曹參判李敬養疏曰。伏以。陽和啓祥。邦籙增休。禋祀首擧於壇壝。誠禮克伸於廟宮。臣民慶忭。大小惟均。仍伏念。臣賦性疎闇。觸事顚憒。前後之辜負山積。終始之恩造海深。至於銓任。卽臣屢叨蔑效之地。而向來除命。不敢進身。屢犯違傲。幸蒙恩遞。不意日昨。新除又下。庚牌儼臨。自顧情地。實難冒膺。義分是懼。黽勉出肅。粗伸叩謝之忱。而仍因蹲冒。有關廉防。且臣目下情理。萬萬難强。臣母年迫八耋。寧日恒少。當此換節。重添寒感。委頓床笫。氣息凜綴。臣無他兄弟。左右扶將。召醫問藥。實無移捨之勢。天牌之下。隨詣陳懇。伏乞聖慈。俯垂鑑諒。亟遞臣職。以便救護。仍治瀆撓之罪。以肅朝綱。千萬幸甚。答曰。省疏具悉。卿其勿辭。救護母病。
정조 9년
乙巳正月十八日巳時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命入侍史官。往領相家傳諭以來。賤臣承命出傳。上命政官牌招開政。出榻敎命退。承史以次退出。
정조 9년
乙巳正月十八日酉時。上御誠正閣。召對入侍時。參贊官呂善亨。侍讀官成種仁。檢討官申耆。閣臣尹行任。假注書朴蓍壽。記注官金健修。記事官李崑秀。以次進伏訖。上命讀朱子封事。種仁進讀第二卷。自臣面奏。止固亦宜矣。申耆進讀其下勿拘限。善亨進讀訖。上命陳文義。種仁曰。今以朱夫子看詳封事之箚觀之。用言之難。自昔然矣。言者雖衆。而卒無聽納之實。故至請設官條擇。以次施行。則古人之意。不但以人臣之進言爲美。而必以人主之聽言爲貴也。今我殿下來諫之誠。求言之敎。丁寧懇惻。不啻頻繁。而求諸政令事爲之間。顧未見聽用之實。從施之功。然則朱子此言。亦今日對症之劑也。封事看詳。固是美制。而儻殿下一心上加勉。則其效亦豈止於看詳而已乎。伏願深留聖意焉。上曰。好矣。當體念矣。耆進奏曰。朱子之受遇於寧宗。幡然造朝。屢條箚勉。莫非憂國愛民之忱。而間亦有言人所艱者。苟使寧宗。言聽計用。留使補益。則三代之治。可以挽回。而在朝四十餘日。旋又還山。儒者之難進易退。從古然矣。今我殿下歲初宣諭。招延山林。當於未來之時。雖積誠勤。旣來之後。亦加勉留。畀之以經筵書筵之責。則裨益必多。成效可期。伏願深留聖意焉。上曰。好矣。當體念矣。善亨進奏曰。臣昔叨書筵陪講時。進大學衍義補精一章。欲陳文義。未及而退。下懷至今耿耿。今復登筵。下詢適及於賤臣。榮寵所被。敢此仰達矣。夫人主一心。是萬化之原。惟精惟一允執厥中。卽二帝相傳之心法。千古聖學之祖宗。今以朱子封事言之。首尾陳達。不啻千言萬辭。而究其本。則不越乎萬化之本。欲正萬化之本。又不越乎精一心法。敢以前日未畢之說。略此仰陳。伏願殿下。益加勉焉。上曰。好矣。當體念矣。上曰。待敎之意。何如。行任曰。兩儒臣已皆陳奏。臣則別無仰達之言矣。上命先退。玉堂上下番種仁等先退。上命左承旨與抄啓文臣入侍。待令刑曹郞廳。同爲入侍。賤臣承命出。與左承旨李文源。抄啓文臣金啓洛。刑曹郞廳李天穆趙重鎭偕入進伏。上曰。決獄錄。明日內謄入。可也。天穆重鎭。俯伏而退。上命書傳敎曰。二十一日。景慕宮酌獻爲之。今春廟享。姑未親行。宮享。不得已攝儀矣。情禮曷勝缺然。二十日。當詣齋所。翌日曉頭。行禮還宮。道由館峴。以此。分付。上命判尹趙㻐。行副司直金履素。備堂還差。出榻敎命書傳敎曰。明日次對。各司久任郞廳。同爲入侍。書訖。上命丙申年十月日記。備邊司辛丑年謄錄入之。賤臣承命持入。上命政官牌招開政。出榻敎仍命退。諸臣以次退出。
정조 9년
行都承旨洪秀輔齋宿。行左承旨李文源齋宿。右承旨安聖彬齋宿。左副承旨李祖承齋宿。右副承旨李義行齋宿。同副承旨呂善亨齋宿。注書朴能源齋宿一員未差。假注書朴蓍壽齋直。事變假注書洪義浩仕。
정조 9년
洪秀輔啓曰。今日齋宿承旨。當爲備員。右副承旨李義行。不爲仕進。卽爲牌招。以爲請齋之地。何如。傳曰。允。
정조 9년
李祖承啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李祖承啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李祖承曰。大臣備局堂上引見。
정조 9년
備忘記。卽見禮曹單子。慘惻之極。無以爲喩。此宰臣文學材識。嘗所倚仗。自宮銜而至閣職與故海伯。聯武嚮用。周歲之間。相繼長逝。尤爲嗟惜。隱卒之典。豈或異同。卒參判鄭志儉家。別致賻倍數輸送。令該曹。擇給柩村。其子待年限。卽爲調用。
정조 9년
呂善亨。以吏曹言啓曰。卽接通禮院牒報。則今此景慕宮酌獻禮時。左右通禮。不可不備。而左通禮權之彦在外云。今姑改差。其代口傳擬入之意。敢啓。傳曰。知道。
정조 9년
吏曹口傳政事。以安鼎大爲左通禮。
정조 9년
呂善亨。以吏曹言啓曰。今此景慕宮酌獻禮時典祀官。例以奉常正塡差。而正金東稷。身病猝重。勢難察任云。今姑改差。其代口傳擬入之意。敢啓。傳曰。知道。
정조 9년
吏曹口傳政事。以洪周萬爲奉常正。
정조 9년
吏曹口傳政事。以鄭尙淳爲分內局提調。
정조 9년
李祖承。以都摠府言啓曰。今此景慕宮擧動時。侍衛不可不備員。而都摠管尹防。副摠管李圭金頤柱。俱有身病。一員未差。侍衛將不得備員。身病人員及未差之代。令政院。急速稟旨變通。仍令該曹。卽爲口傳差出。以爲備員侍衛之地。何如。傳曰。允。身病人許遞。
정조 9년
兵曹口傳政事。以尹東晢爲都摠管。李致中李鎭翼爲副摠管。
정조 9년
傳于李祖承曰。軍士房承旨入侍。
정조 9년
以掌令金履鏞牌不進罷職傳旨。傳于李義行曰。只推。
정조 9년
以正言韓商新牌不進罷職傳旨。傳于李義行曰。只推。
정조 9년
有政。吏批。判書李命植進。參判李欲敬受由。參議未差。同副承旨呂善亨進。以黃昇源爲吏曹參議。申思運爲大司諫。金履鏞朴孝參爲掌令。柳雲羽爲獻納。劉度興爲司藝。成德雨爲修撰。洪良浩金履素爲觀象監提調。贈吏參尹光祚。贈吏判例兼知義禁尹坊考。
정조 9년
兵批。判書李在簡進。參判李得臣病。參議權病。參知金履正入直進。右副承旨李義行進。以廣陵君烻爲都摠管。李命楫爲五衛將。禹興祿爲景福將。僉知單徐命鳳。副司直單鄭昌順。
정조 9년
洪秀輔啓曰。明日大駕詣景慕宮入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 9년
洪秀輔啓曰。明日動駕時。雨司侍臣。無進參之員。除在外外。未肅拜呈告人。竝卽牌招。今日政。新除授臺諫。一體牌招。以爲淸齋進參之地。何如。傳曰。允。
정조 9년
以許湛趙雲行囚單子。傳于安聖彬曰。分揀。
정조 9년
洪秀輔。以禮曹言啓曰。昨年十月初八日。時原任大臣備局堂上入侍時。因行司直金魯鎭所啓。景慕宮胎峯石物加封。待明春解凍。卽爲擧行可也事。命下矣。石物工役。前期整待之意。已爲出擧條。分付於該道道臣。而今則歲翻已久。解凍不遠。胎室石物加封吉日。卽令觀象監推擇。而依前例。觀象監官員及繕工監監役官各一員。令本監擇定。前期下去本道。眼同看役。而觀象監官下去時。告由祭香祝。仍爲受去設行。觀象監及繕工監提調。則石物排設臨時。下去董役事分付。何如。傳曰。允。繕工監觀象監堂上。以一員兼進監役。以地方官。兼監役擧行。此外只相地官及觀象監員役帶去。而繕工監則勿爲進去。皆令本地方擧行。以除廚傳之弊事。分付。觀象監提調二員。俱是老病人。竝許遞。今日政使之各別擇擬。可也。
정조 9년
李祖承。以兵曹言啓曰。今正月二十日。文臣朔試射日次。而動駕相値。不得爲之之意。敢啓。傳曰。知道。
정조 9년
洪秀輔。以奉常寺提調言啓曰。東籍親耕田所種九穀。先農祭後。卽爲起墾付種之意。敢啓。傳曰。知道。
정조 9년
乙巳正月十九日午時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命抄啓文臣金啓洛。事變假注書洪義浩入侍。賤臣承命出。與之偕入進伏。上曰。日省錄。姑未畢役耶。崑秀曰。姑畢矣。命先修者考準。辛丑一年日記竝特入。賤臣承命持入。諸臣各持一卷考準訖。祖承曰。戶曹判書鄭一祥。奉御筆懸板。來待云矣。上命奉入。命退。諸臣以次退出。
정조 9년
乙巳正月十九日申時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命俄者次對拿處人許湛趙雲恒囚單子入來。則勿爲留院。卽書分揀放送之意。分付于隨廳承旨。可也。賤臣承命出傳。命退。承史以次退出。
정조 9년
行都承旨洪秀輔隨駕宿。行左承旨李文源隨駕宿。右承旨安聖彬隨駕宿。左副承旨李祖承隨駕宿。右副承旨李義行隨駕宿。同副承旨呂善亨隨駕宿。注書朴能源隨駕宿一員未差。假注書朴蓍壽隨駕直。事變假注書洪義浩仕。
정조 9년
上在景慕宮。停常參經筵。
정조 9년
大駕詣景慕宮入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。奉審後。奎章閣政院玉堂藥房口傳問安。答曰。知道。
정조 9년
傳于李祖承曰。出宮門路。以賓陽門爲之。
정조 9년
李祖承。以都摠府言啓曰。今日動駕時侍衛。不可不備員。而都摠管廣陵君烻尹東晢。副摠管李鎭翼有頉之代。令政院。急速稟旨變通。以在京無故人。卽爲口傳差出。以爲侍衛之地。何如。傳曰。許遞。前望單子入之。
정조 9년
都摠管前望單子入之。鶴林君焴西春君燁。副摠管具㢞落點。
정조 9년
傳于李祖承曰。領府事家。遣史官。以筵敎傳諭。仍爲問病以來。
정조 9년
乙巳正月二十日辰時。上詣景慕宮。擧動入侍時。行都承旨洪秀輔。行左承旨李文源。右承旨安聖彬。左副承旨李祖承。右副承旨李義行。同副承旨呂善亨。記事官朴能源。假注書朴蓍壽。記注官金鳳顯。記事官尹行任。以次侍立。上具翼善冠衮龍袍。乘輿出賓陽門至明政門。通禮跪請降輿乘輦。上乘輦至觀旂橋。通禮跪請降輦。上降輦過橋。通禮跪請乘輦。上乘輦仍詣景慕宮至下輦所。通禮跪請降輦乘輿。上乘輿至下輿所。降輿入齋殿。諸臣口傳問安。答曰。知道。上具冕服出。通禮前導。就版位行再拜禮後。入廟內奉審訖。還入齋殿。上命承旨入侍。聖彬進伏。上曰。諸臣今日。以朝服參班乎。聖彬曰。然矣。上曰。今日則以黑團領爲之。亦無妨也。命退。兵房承旨入侍。祖承進伏。上曰。出還宮。旣以黑團領爲之。則今日亦以黑團領入侍也。命退。左承旨入侍。文源進伏。上曰。當親書祝文。祝板及祝文紙奉入。行任承命出奉入。上親書訖。命文源奉安于齋室。文源承命出。仍命左副承旨與閣臣入侍。賤臣承命出。與李祖承及閣臣鄭東俊徐龍輔進伏。上命廟司。率守僕等。持陳設圖入來。賤臣承命出。與景慕宮令李秉喆偕入進伏。上命本宮守僕。誦奏祭物件記及笏記。上謂秉喆曰。近來守僕等。何不着實習講乎。秉喆曰。連爲敎誦矣。命廟司先退。仍命遣史官。傳諭于領府事家。問病以來。能源承命出。上曰。都摠管未差之窠。使之知入。賤臣承命出問回奏曰。都摠管有二窠。副摠管有一窠云矣。上命傳諭史官入侍。能源進伏。上曰。病勢。何如。能源曰。運身未得自力矣。上命檢校直提學及二直提學入侍。藥房提調同爲入侍。賤臣承命出。與徐有防朴祐源。提調徐有隣偕入進伏。上命進御人蔘養胃湯一貼。依前方煎入。出榻敎上命書傳敎曰。禁衛營夜巡。以訓將代行事。分付。命新除授摠管。牌招察任。出榻敎仍命退。諸臣口傳問安。答曰。知道。諸臣以次退出。
정조 9년
行都承旨洪秀輔坐。行左承旨李文源坐。右承旨安聖彬坐。左副承旨李祖承坐直。右副承旨李義行坐。同副承旨呂善亨坐直。注書朴能源仕一員未差。假注書朴蓍壽仕直。事變假注書洪義浩仕。
정조 9년
景慕宮擧動經宿後。王世子遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。酌獻禮罷後。王世子遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。還宮後。奎章閣政院玉堂藥房口傳問安。答曰。知道。
정조 9년
傳于洪秀輔曰。都承旨馳詣永祐園。奉審摘奸以來。
정조 9년
傳于安聖彬曰。內乘徐英輔改差。令該曹口傳差出。
정조 9년
兵曹口傳政事。以李堯憲爲內乘。
정조 9년
傳于呂善亨曰。內乘李堯憲。宣傳官本職改差。令該曹口傳差出。
정조 9년
李義行啓曰。因兵曹啓目。長津柵別將。陞爲僉使改下批。所佩丘符。令本院造送事。允下矣。兵符旣已新造。監營及所管該營所上左二隻。及該鎭傳給右一隻。定禁軍下送。依例分付事下諭于咸鏡監司處。何如。傳曰。允。
정조 9년
傳于呂善亨曰。坐直承旨入侍。
정조 9년
傳于呂善亨曰。當該注書汰去。
정조 9년
假注書朴蓍壽汰去。代以尹羽烈爲假注書。
정조 9년
以慶尙監司歲饌啓本。傳于李義行曰。近久未見。可知其篤老。前參判李憲默。加給歲饌事。回諭。
정조 9년
呂善亨。以內醫院都提調提調意啓曰。內鍼醫張宅祚。今在外任。本院無鍼術精明之人。旣承筵敎。醫人金德鉉。鍼醫一窠。加設啓下。依例付軍職。冠帶常仕。何如。傳曰。允。
정조 9년
李義行。以兵曹言啓曰。依下敎。冊封慶科宣薦人區處事。詢問於時原任將臣及禁軍別將處。則訓鍊大將具善復。以爲慶科出身之宣薦取才者數多。若待闕口傳。則一二年內。似難盡充。宜思爲先區處之道。前銜與滿六朔者中。從自願減下。而收用之政。與滿六朔者。一體爲之。塡代之時。三分二。以宣薦塡充。其一則以凡納馬人塡充。以慰積鬱之情。似甚兩便。而大抵一二內設始之初。戰馬軍裝。頓勝於凡禁軍。觀瞻者。擧皆稱善矣。紀律漸次解弛。百弊俱生。軍制不成貌樣。本禁軍。亦有難支之端。識者憂歎。至有革罷之論。良以此也。法非不美。而生弊如此。此後則遵守節目。修明舊制。在於本曹與別將一號令間事。若然則大加懲創。各自知戢。軍政不期嚴而自嚴。竝令申飭。似好矣。御營大將李柱國。以爲今番慶科出身取才之人數多。塡充之窠甚少。若以隨窠口傳。則將不知至於幾年。臣意則一二內禁軍中。前銜及滿六朔自願退去之類。竝令從願許頉。以爲作窠。次次塡充。前銜與過六朔退去之人。別成一案。置之本曹。都政別取才與時禁軍。無得試取。至於散政。亦爲通融檢擬。二內未充之數。則五番中隨其有窠。三分二以宣薦。三分一以凡納馬人塡充。則不過一年之內。自有區處之道矣。行副司直李敬懋。以爲今番取才其數近百。七番闕額。假使限畢塡。全屬宣薦。不但今年內未盡區處。元納馬人積滯之弊。實無他歧變通之道。前銜之還屬一二內者。從自願除減。減者無礙仕路事。定式施行。取其窠全屬今薦。他番闕額則今榜區處間三分二。許付宣薦。似爲目下彌綸之政。而第臣之所常深慮者。一自一二內分歧之後。七番禁旅。胥歸無用之域。自今榜爲始。不由禁軍宣薦。則許通仕路。全屬元納馬人。一如前是爲。俾存重軍政嚴軍容之意。只取宣薦中自願者。許屬各番。恐爲十分經遠之圖矣。摠戎使李昌運。以爲今此冊封慶科出身之取才入格。數旣不少。若以一二內隨窠口傳。則將不知拖至于幾年。若通七番窠而塡充。則在宣薦出身。雖有趁速區處之效。在凡禁軍。不無枳久向隅之歎。惟當參以事情。務盡得中之策。然後宣薦無積薪之憂。他番免失窠之歎。就此五番中。若出三窠。則三塡宣薦。一塡凡出身。互相口傳。則不出明年庶可區處。而及其盡數區處之後。依前限以一二內次次口傳。似爲得宜。禁衛大將徐有大。以爲宣薦出身之屬於一二內。當初法意有在。而今番冊封慶科後。已薦者數近百人。未薦者其數亦多。從次第口傳。則實有許久積滯之慮。且以前銜作散者言之。皆以帽帶從仕之人。執鞚而復屬編伍。事或掣礙。臣意則見今一二內中罷散人復屬者。先爲減下。此後則曾經官銜人。更勿塡充。以其窠額。新薦人。次次塡充。則可存朝士之體。且通積滯之路。雖或以宣薦禁軍。一竝革罷爲宜云。而此則猝難遽議。正領久勤。雖是前仕者之懸望。何可以此爲拘乎。在銓曹甄復之道。惟當視之以方帶禁旅而檢擬。及今變通之道。莫如實職罷散者。勿爲還屬。而二內中宣薦未付者。殆過七十數。各番中隨其窠出。先以宣薦塡差。二內之他禁軍換送各番。則非久庶可區處。而凡禁軍之口傳積滯。殆有甚於宣薦。其所向隅積薪之歎。已自一二內創設之則。而然至於兩便之道。恐似難矣。行副護軍具明謙。以爲今此宣薦出身納馬與取才人。合爲一百十二人。凡禁軍各色納馬人。合爲二百十三人。則比之宣薦。其數倍加。宣薦出身口傳一人。則凡禁軍口傳二人。似爲均施之政。而宣薦禁軍。旣不滿二內之數。且與凡禁軍。自有等殺。宣薦出身與凡禁軍納馬人。平均口傳。宣薦禁軍。若滿二內之數。其後則宣薦則待一二內之闕。隨闕充補。凡禁軍則各隨其番。隨闕充補。似合便宜。行副護軍趙圭鎭。以爲今此聖敎。寔出於惟廣眞大之慶博施無前之澤。則其在承聆感歎對揚德意之道。孰敢少忽。不思所以從長區處卽速付料之策。而第伏念禁旅元額。自有定數。事係軍政。固不可變通增額。當番之中。雖或有些少窠闕。今番取才。厥數夥然。又不可竝卽塡錄。時帶之類。亦不宜無端遞代。實未知何以爲宜。亦或毋論額內額外。通融七番。以爲隨窠塡差則約不過一年。幾盡入錄。似爲隨卽隨卽付料之一道。而此亦有難便者。曾前取才未付者及前仕終制未付者。見在之數。亦不少。若一竝淹置此類。專以新取才先差。則此輩亦必以爲抑鬱。新付者雖差遲日月。今以新舊參半隨窠塡差。則於新取才者。猶是躐等。實爲大幸。於舊取才與前仕之類。亦似無向隅之歎。而新舊人數旣多。難於遲待有窠。則宣薦禁軍中已滿六朔者。前銜還付者。從自願姑爲減下。爲先充代。似爲目前施惠之道。而事係變通。不敢質陳。惟在處分。平安兵使李漢泰。以爲今番慶科榜宣薦出身禁軍口傳之命。允合疏滯之政。伏不勝欽仰之忱。禁軍若出三窠。則二屬宣薦。一與凡禁軍。以爲漸次塡差之地。而宣薦出身。旣滿二內之額。自其後宣薦則待一二內之闕充補。凡禁軍則各其番有闕。依前塡充。恐合便宜矣。禁軍別將李得濟。以爲冊封慶科旣已自別。出身之口傳。亦宜自別。目今二內番中。宣薦與凡禁軍參錯。而除能麽兒二窠火砲二窠。宣薦爲四十七人。凡禁軍四十九人也。今此四十九人之窠隨他番。凡禁軍有窠。皆以慶科宣薦口傳換入于二內。通一二番。爲先作爲宣薦之番。恐合事宜。蓋宣薦復設之前。取才也納馬也口傳也。卽閑良便是主人。故閑良謂之元取才元納馬。其他雜歧與戰亡子孫邊將遞來講取才等號。便同客也。而及夫有闕口傳也。所謂雜歧之圖差甚力。元取才元納馬之閑良。唯恃其循次塡差。不若雜歧圖差之甚力。故雖以已往數年之口傳計之。雜歧之橫出者多。元納馬之口傳者少。其所抑鬱。業已未免矣。慶科之自別。渠輩亦知之。今於四十九窠之隨闕口傳。先慶科而後渠輩。渠輩亦必不敢以爲抑鬱。且四十九窠口傳區處。似不過半年一年之內。通一二內。旣充宣薦。宣薦之各歧遷轉作窠。亦似不少。自可以宣薦續差。他番窠之口傳任之渠輩。而罕差雜歧之橫出。必以閑良元納馬者塡差。則庶可爲慰悅之道云矣。今此諸臣之議。略有參差。而大體則同。通融各番之有闕。三分二。新榜宣薦。三分一。凡他納馬人參錯塡代之說。似爲稍勝。已滿六朔人。許令自退。依例收用。則人皆願退。一二內必將盡爲新軍。此則論以軍制。恐涉疎虞。只令前銜已滿朔人。從願自退。以爲次次塡補之地。恐合事宜。上裁。何如。傳曰。大抵宣薦內禁衛之復舊設置。蓋因故將臣張志恒所建白。而凡爲士夫武弁者。百計圖避。多般沮戲。其時李判府事爲本兵之長。力主故將臣之議。仍成節目。次第口傳矣。到今設有些少弊端。惟在別將束濕之勤慢。豈必輕易變更。不念銷刻之嫌乎。且以國體言之。宣薦士夫之爲禁軍。卽流來古規。尤何可乍設乍廢乎。然則就此成憲。須善彌綸。可爲兩便之道。況今番慶科後取才入格之數。旣甚夥然。竝與前取才入格通計。恰踰百餘人。自朝家宣講振淹之政。俾免積薪之歎。前銜與閑散滿朔人。從願減下云云。訓御將之議也。前銜作散。勿令還屬禁旅云云。禁將之議也。此三說最有意見。而曾於復設之初。予以前銜還屬之殆近迫切。有多少筵敎。故將臣。盛言其不可闊狹。累令依其言從施。伊時說話。詳載堂后日記。今欲從禁將議。則果無不勝權輿之嫌乎。予所以持難者。此也。至於前銜閑散滿朔人。從願減下。卽不過一時方便之擧。無關於更張。此似有益而無害。無論如此如彼。當面詢處之。三局將臣。使之明日來待。宣薦一二內禁軍等。當召試小布一巡。仍以區處之方。示欲面稽言聽。卿與別將書將等率領來待。可也。
정조 9년
安聖彬。以兵曹言啓曰。今正月二十一日。武臣賓廳講書日次。而動駕相値。不得爲之之意。敢啓。傳曰。知道。
정조 9년
安聖彬。以兵曹言啓曰。依下敎。隨駕禁軍及駕後禁軍武藝出身武藝別監內吹標下軍兵等處。設粥以饋之意。敢啓。傳曰。知道。
정조 9년
安聖彬。以訓鍊都監言啓曰。依下敎。隨駕將校軍兵等處。設粥分饋之意。敢啓。傳曰。知道。
정조 9년
安聖彬。以禁衛營言啓曰。依下敎。本營槍劍軍兼內吹等處。設粥分饋之意。敢啓。傳曰。知道。
정조 9년
安聖彬。以御營廳言啓曰。依下敎。駕前別抄及兼內吹等處。設粥分饋之意。敢啓。傳曰。知道。
정조 9년
義禁府啓目。前副摠管金相玉元厚鎭等矣。宿衛重地。事體自別。而互相推諉。至有省記塡空之擧。事未前聞。極爲可駭。竝只以此照律。罪從重論。各杖八十收贖。奪告身三等。私罪。奉敎依允爲旀。元厚鎭功一等爲良如敎。
정조 9년
領敦寧府事鄭存謙箚曰。伏以。閟宮展禮。聖孝冞光。經宿回鑾。玉體愈康。區區下忱。不勝欽祝。仍念臣重經危疾。獲延殘喘。莫非聖恩攸濟。每一思惟。感涕無從。眞元已脫。自汗不禁。尙委床簀。轉動須人。今日享班。百僚咸簉。而末由自效於駿奔之列。廢闕常分。情禮俱虧。論其罪負。萬隕難贖。伏枕悚惶。不知所措。有臣如此生亦何爲。玆不得不冒眛哀籲。仰瀆崇聽。伏乞聖慈。亟賜譴勘。以肅朝綱。以安私分焉。取進止。答曰。省箚具悉卿懇。躬獻禮成。孺慕益難堪忍。未參享班。豈容過加辭遜。加意善攝。仍傳曰。此批答。遣史官。傳諭于領敦寧。
정조 9년
行判中樞府事李福源箚曰。伏以。歲籥載新。聖孝增慕。躬獻閟宮。回鑾萬安。日辰協吉。臣民胥忭。臣自日前重患感冒。噦久而氣息轉促嗽甚而肺腸交痛。旣汗而惡寒。不食而善飽。種種形症。多不尋常。委頓辛楚。已浹一旬。衰耗神氣。不能收拾。當此玉趾親勞百隷駿奔之日。偃處私室。竟未趨參。常禮闕矣。臣分虧矣。病裏惶隕。益無所措。敢以短箚仰請處分。伏乞聖明。亟降威罰。以警具僚焉。取進止。答曰。省箚具悉卿懇。此日躬獻。益覺莫逮。美疴奉慮無已。卿須安心勿辭。仍傳曰。此批答。遣史官。傳諭于李判府事。
정조 9년
掌令金履鏞疏曰。伏以。歲籥載新。邦籙荐臻。臨壇祈年。鑾蹕穩旋。謁廟伸誠。玉體康寧。臣民歡忭。大小惟均。伏況我世子邸下寶齡添籌。尺衣若干。岐嶷之姿。漸就於碩膚。溫文之質。彌彰於夙成。伏惟我殿下嘉悅之心。曷有其極。區區延頸之誠。益切蹈足之忱。仍竊伏念義理所以明倫彝也。懲討所以鋤亂逆也。義理晦塞而欲其倫彝之不斁。懲討寬緩而欲其亂逆之自熄。則誠難矣。嗚呼。開闢以來。自有君臣。窮天極地。亘古通今。誰有彷彿於夏賊者也。臣於昨秋。猥隨諸臣之後。謹參合辭之論。而欲言則口汚。欲筆則眦裂。嗚呼。尙忍說哉。一種梟獍之性。傳身於乙丙之凶。讎視國家。角勝君父。釀十載怨毒之凶。作萬古創有之變。比之适獜而凶且有餘。方諸鏡雲而惡猶無旣。載籍之所未見而見於今日。夷狄之所未出而出於當世。噫嘻。痛矣。尙何言哉。鄭妻之極逆。龜柱之極惡。言之膽掉。思之髮豎。今日爲殿下臣者。莫不疾首痛骨。誓不與俱生。苦口力爭。十年如一日。而不幸天地間所未有之賊。起於一朝。則向前凶醜。猶可謂不足道矣。君綱臣分。更無餘地。民彝物則。益復凌夷。凡我環東土億萬生靈。孰不墮其心顫其骨。直欲無生也哉。然而肆市之典。只及於其身。討逆之法。不嚴於他賊。沬血飮泣之誠。與歲月而荏苒。明目張膽之擧。在上下而沁泄。與凶種逆孽。共戴一天。式至于今。依舊冠冕。依舊視息。其亦冥且頑矣。何幸天怒斯赫。王章克擧。五賊之已例特允。而四方之輿憤少洩。則夫何其姪之免絞。子女之待年。反失惟輕之典也。執法之論。大臣之箚。證引有據。法意甚明。而終始靳持。兪音漠然。臣未敢知聖意之何在也。惟其惡浮於五賊。而法無以加等也。故下之所請。不出於五賊之律。上之所許。亦視於五賊之律。此在此賊。猶屬歇勘。則斗恒之劃卽處絞。夢仁之不須待年。更有何合商量處。而畢竟判下。與尋常連坐者。無所差別。竝與英材斗恭之置辟而遷延幾日。尙未擧行。援例五賊之義。果安所施耶。三千之辟。無一可擬。則雖以無於法之法。創而行之。未見其不可。且況國朝舊例。經史所載。殿下何憚而不賜允。可以重增臣民抑鬱耶。嗚呼。徵討不嚴而隄防自底於蕩然。義理不明而鬼蜮敢肆於覬覦。千奇百怪。無所不有。此莫非群下之罪也。臣亦職忝三司。隨衆緘默。曾不得碎首天陞。用效沐浴之義。以賊遺君之罪。固無所逃。而亦不無憾於天地之大也。惟夏賊窮凶情節。旣非一朝夕之故。而綢繆形迹。無處鉤問。則黨與之討。捨其平日朋比之人而何哉。血戰公議。首被汲引者。可知脈絡之相關。則嚴加盤詰。快施當律。夫誰曰不可。而朝廷之處之也。全失常法。暫時行遣。猶且蒙還。晏然自在。殆同平人。此則雖謂之國無法。可也。天下寧有是哉。迺有如李魯春者。忽地投疏。滿紙營護。倒戈明義而情狀彰著。翻身凶黨而擧措劻詬。此豈他故也哉。心迹之乖戾。自莫得掩覆。情態之變幻。有不忍正視。十行絲綸。好惡夬正。庶幾不日設鞫。痛覈造謀。使奸竇自破。凶浪少息。而雷霆之威。曾未竟日。陽春之澤。遽施從輕。又至有移處馬房之擧。罪惡之迹。不止於鼎鑊。而晷刻之命。尙安於喙息。群情之駭惑。姑捨是。國體之虧損。當復如何。至若金鍾秀。殿下所以倚毗也。何如。優禮也。何如。斷斷宸衷。惟在於闡明義理。全保世臣。當是之時。上承鎭安之意。自任彌綸之責。以少答聖恩之萬一。卽其道理所在。而今乃一切反是。顯斥徵討之人而恥與同比。漫漶秉執之義而恤自已。推波助瀾而朝象之潰裂益甚。甘心立幟而世道之憂虞漸痼。丁寧之敎。委任之托。便成虛擲。爲人臣而辜恩負國。至此之極。寧不痛心。惟其竄配之請。已是失之太寬。而奈何斟量之敎。遽下旣允之餘。聖意過勤於曲庇。末勘反歸於無施。此豈懲惡正罪之道乎。當斷不斷。過於涵容。一事二事。失之寬恕。倫彝將無所扶持。亂逆將無所懲畏。臣實痛之。伏願聖明。淵然深思。惕然改圖。當戮者戮之。當鞫者鞫之。當竄者竄之。絶其禍本。折其亂萌。倫彝不至於滅絶。凶賊不至於滋蔓。則國事幸甚。臣之情病。其不敢冒膺於官職之實。已悉於前後章疏。伏惟聖明。庶幾俯燭。而誤恩不收。除旨聯翩。臣每一承命。惝怳焦燥。逡巡退縮。甘犯逋慢。是豈臣樂爲而然哉。誠以廉防重而鐵限在前。疾病痼而志氣衰頹。雨露莫報於涓埃。罪戾彌增於違傲。俯仰惶愧。莫省攸措。乃者柏府新命。又何爲而至也。言論風裁。初非可喩於臣身。而情病之難强。又不可以職名之稍異。有所進退也明矣。顧今大論方張。懲討日急。在古人輿疾之義。豈愚臣言私之辰。況且淸齋在卽。天牌儼漫。分義所在。尤當趨走之不暇。而宛轉床第。無望自力。敢綴數行之文。略陣憂憤之忱。情旣窮蹙。跡涉漫蹇。臣罪至此。尤屬罔赦。伏乞聖慈。亟削臣職。亟治臣罪。仍令選部。勿復檢擬。以爲今日三司者戒焉。答曰。省疏具悉。所陳已諭於諸批。爾其勿辭察職。
정조 9년
景慕宮親行酌獻禮祭報府。贊禮禮曹判書鄭昌順。典祀官奉常正洪周萬。宮司令李秉喆。執禮校理洪文泳。執尊吏曹正郞曺允大。大祝待敎李崑秀。盥洗位禮曹佐郞柳畊。爵洗位兵曹佐郞尹九宗。贊者引儀崔慶鎭吳學儉。謁者假引儀李持淳。兼引儀沈選之。贊引引儀慶明運。兼引儀李繼祜。祭監監察朴宗默趙鎭明。
정조 9년
乙巳正月二十一日卯時。上御景慕宮。酌獻禮入侍時。行都承旨洪秀輔。行左承旨李文源。右承旨安聖彬。左副承旨李祖承。右副承旨李義行。同副承旨呂善亨。記事官朴能源。假注書朴蓍壽。記注官金鳳顯。記事官尹行任。以次侍立。上具冕服入就位。行再拜禮。入廟內跪。大祝官李崑秀讀訖。上還就拜位。行再拜。仍行禮如儀訖。上還齋殿。都承旨入侍。秀輔進伏。上曰。初嚴爲之。卿則馳詣永祐園。奉審摘奸以來。少頃。上改具翼善冠衮龍袍。出齋殿。通禮跪請乘輿。上乘輿出廟門。乘輦至觀旂橋。上問祖承曰。館學儒生祗迎到記爲幾人乎知入。祖承承命。問于太學守僕。回奏曰。元居生爲八十九人。寄齋爲二十人。四學齋任爲十人云矣。上命太學掌色入侍。命宣傳官持標信開作門。掌議色掌以次進前。上各問姓名。仍敎曰。汝等自昨待令云。今日則早退。可也。仍還宮。上曰。弘化門外紅馬木。若是破傷。自今以後。自戶曹。四季朔一次修改事。分付。命持標信解嚴。還內。諸臣以次退出。
정조 9년
乙巳正月二十一日酉時。上御重熙堂。左副承旨入侍時。左副承旨李祖承。假注書朴蓍壽。記注官金鳳顯。記事官尹行任。以次進伏訖。上命讀公事。仍命退。諸臣以次退出。
정조 9년
行都承旨洪秀輔坐。行左承旨李文源坐直。右承旨安聖彬坐直。左副承旨趙興鎭坐。右副承旨李祖承坐。同副承旨金載瓚未肅拜。注書尹行任仕朴能源仕直。事變假注書洪義浩仕。
정조 9년
藥房都提調徐命善。提調徐有隣。副提調洪秀輔啓曰。孝展閟宮。禮成泂酌。移次致虔。經宿回鑾。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此。仰稟。傳曰。知道。慈殿慈宮氣候一樣。卿等則不必入侍矣。王大妃殿惠慶宮中宮殿世子宮口傳問安。答曰。知道。
정조 9년
安聖彬啓曰。合辭方張之時。兩司無詣臺之員。事甚未安。除在外疏批未下未署經外。未肅拜呈告人員。竝卽牌招。何如。傳曰。允。
정조 9년
洪秀輔啓曰。右副承旨李義行。今日不爲仕進。卽爲牌招。何如。傳曰。許遞。前望單子入之。
정조 9년
承旨前望單子入之。沈基泰金載瓚落點。
정조 9년
傳于李文源曰。軍士房承旨入侍。
정조 9년
傳于洪秀輔曰。注書前望單子入之。待下批牌招察任。
정조 9년
注書前望單子入之。尹行任落點。
정조 9년
洪秀輔啓曰。新除授左副承旨沈基泰。時在京畿楊根地。斯速乘馹上來事。下諭。何如。傳曰。許遞。前望單子入之。
정조 9년
承旨前望單子入之。趙興鎭落點。
정조 9년
以左副承旨趙興鎭牌不進罷職傳旨。傳于安聖彬曰。只推。更爲牌招。
정조 9년
備忘記。傳于洪秀輔曰。全羅監司李在學下直。長弓一張。長箭一部。黃海水使李壽鵬下直。長弓一張。長箭一部。片箭一部。筒兒一箇。賜給。
정조 9년
兵曹口傳政事。以田義顯爲宣傳官。
정조 9년
傳于李文源曰。推考房承旨入侍。
정조 9년
注書朴能源病。代以金孝建爲假注書。
정조 9년
李文源。以弘文館言啓曰。本館下番副修撰申耆。以訓鍊都監從事官。今日本營上下坐起時。晝仕出去之意。敢啓。傳曰。知道。
정조 9년
安聖彬。以司僕寺一二提調意啓曰。兼內乘李堯憲。時無職名。令該曹口傳付軍職。使之冠帶常仕。何如。傳曰。允。
정조 9년
兵曹口傳政事。副司正單李堯憲。
정조 9년
安聖彬。以備邊司言啓曰。依傳敎。過時未婚葬之類。全不顧助。與顧助而不報營委折。洪忠監司沈豐之處。發關査問矣。卽見其所報。則以爲。牙山等十一邑。雖有助給之物。而旣甚零星。恐涉屑越。果未修報云。陰城林川稷山。雖有些少助給之物。而實非過時者。故不爲修報云。定山前縣監。在任時有所助給。而適値新舊官交替。不得修報云。其餘公山等二十九邑。搜問坊曲。而因昨年穡事之豐稔。或親戚相助。或隣里相恤。勿論婚葬。擧皆趁時過行。別無自官助給者云。故今此追報。牙山等十五邑。及前日所報西原等十邑婚葬人。助給物種。一一開錄馳啓云矣。不報各邑之其所稱頉。俱不誠實。一依京畿例。不飭之道臣。從重推考。此後則各別嚴飭。從實修報之意。分付。何如。傳曰。允。
정조 9년
安聖彬。以刑曹言啓曰。昨日動駕時。宮底居典僕金得光等。擊錚於衛外。故取考其原情。則以爲渠等。以一懸房之利。不足以保六十戶半千口之命。而諸道之民。以貿販事。陳弊京司。願爲變通。故去年正月。以作販蒙利之意。冒煩天聽。則分付本館。從長變通可也事。傳敎嚴截。而泮長頻遞。優游閱歲。諸道貿販。乞卽變通云矣。一肆之新設。贖錢之蠲減。特軫寓接之資生。已施別般之惠澤。而少無知足之心。乃以不成之事。連年鳴金。殆若四件內稱冤者然。無嚴之習。大關後弊。煩瀆之罪。莫此爲甚。原情勿施。狀頭金得光。自臣曹。考律重勘。何如。傳曰。事雖猥越。蓋因不卽回啓之致。姑勿勘處。使之從速。回啓。可也。